Zdeněk Toman

Zdeněk Toman (syntyjään Asher Zelig Goldberger, käytti myös nimiä Zoltán Goldberger, Zdeněk Goldberger, Zdeněk Toman, Zoltán Toman ja Zolo Toman) (2. maaliskuuta 1909 Sobrance, Itävalta-Unkari – 20. joulukuuta 1997 Cabo San Lucas, Meksiko) oli Tšekkoslovakian sisäministeriön poliittisen tiedustelupalvelun osastopäällikkö vuosina 1946–1948. Hänen päätöksensä mahdollistivat toisen maailmansodan jälkeen keskitysleireiltä vapautuneiden juutalaispakolaisten kauttakulun kohti Brittien hallinnoimaa Palestiinaa.
Elämä.
Toman syntyi köyhään juutalaiseen Goldbergerin perheeseen nykyisessä Itä-Slovakiassa sijaitsevassa Sobrancessa. Lukion hän suoritti Karpatorutenian Užhorodissa. Hän liittyi Tšekkoslovakian kommunistiseen puolueeseen opiskellessaan oikeustieteellisessä tiedekunnassa Prahassa vuosina 1927–1933. Luultavasti tähän aikaan hän vaihtoi nimensä Zoltán Tomaniksi. Opiskeluidensa jälkeen Toman toimi asianajajana Slovakiassa. Tšekkoslovakian hajottua 1939 Toman pakeni Lontooseen, missä hän toimi toisen maailmansodan ajan eri tehtävissä Tšekkoslovakian pakolaishallituksessa. Sodan loppupuolella hän palasi uudelleenperustettuun Tšekkoslovakiaan, missä hän johti ensiksi kotituttamiskomissiota Košicessa. Myöhemmin palasi Prahaan, missä hän toimi kommunistisen puolueen nimittämänä yhtenä maan tärkeimmistä tiedustelupalvelun johtajista. Tähän aikaan hän myös vaihtoi etunimensä tšekkiläisittäin Zdeněkiksi. Tomanin tehtävänä oli erityisesti varojen hankkiminen puolueelle myymällä arvoesineitä Lontoon mustassa pörssissä. Tässä tehtävässä hän rikastui itsekin.
Toisen maailmansodan jälkeen natsi-Saksan keskitysleireiltä vapautuneet juutalaiset pyrkivät länsivaltojen hallinnoimille alueille erityisesti Puolasta ja Neuvostoliitosta. Tähän he tarvitsivat kauttakulkua Tšekkoslovakian alueiden läpi, missä toimi amerikkalainen The American Jewish Joint Distribution Committee (AJDC). AJDC:n Prahan esihenkilö Gaynor Jacobson sopi Tomanin kanssa, että AJDC maksaisi jokaisesta juutalaispakolaisesta Tomanille tietyn rahasumman, jonka vastineeksi Toman mahdollistaisi heidän kauttakulkunsa. Sopimuksen voimassaolon aikana 1947–1948 noin 200 000 juutalaista kulki Tšekkoslovakian läpi kohti Brittien hallinnoimaa Palestiinaa. Samoihin aikoihin Toman oli myös yksi Tšekkoslovakian ja tulevan Israelin valtion välisten suurten asekauppojen vastuumiehistä. Toisaalta Toman vapautti keskitysleirijohtaja Marian Kargulin vankilasta rahaa vastaan, mistä hän myöhemmässä elämässään vaikeni. Tomanin yhä itsenäisempi linja johti hänen epäsuosioonsa kommunistisen puolueen sisällä vuoden 1947 loppuun mennessä.
Toman pidätettiin huhtikuussa 1948, vain reilu kuukausi kommunistien vallankaappauksen jälkeen. Hänen ensimmäinen vaimonsa Pesla Tomanová teki itsemurhan, ja parin poika Ivan luovutettiin orpokotiin (poika kuoli tapaturmaisesti vuonna 1961, mistä Toman sai tietää vasta kommunistivallan kaatumisen jälkeen). Toman onnistui pakenemaan tutkintavankeudesta Baijeriin, ja sitä kautta pidemmälle länteen. Toman teki yhteistyötä Yhdysvaltojen sotilasvastatiedustelupalvelu CIC:n kanssa, mutta muutti pian sukulaistensa luokse Venezuelaan, missä hän toimi liikemiehenä. Tšekkoslovakian oikeuslaitos tuomitsi Tomanin poissaolevana kuolemaan syytettynä arvoesineiden salakuljetuksesta sekä Kargulin auttamisesta.
Toman kuoli Meskikossa vuonna 1997. Hänen sukulaisensa siirsivät hänen ruumiinsa Venezuelan Caracasiin.
Populaarikulttuurissa.
Vuoden 2018 elokuva Toman keskittyy Tomanin toimintaan toisen maailmansodan jälkeisessä Tšekkoslovakiassa. Pääroolia elokuvassa näyttelee Jiří Macháček.